Document ID: 32000R2813

Κανονισμός (ΕΚ) αριθ. 2813/2000 της Επιτροπής
της 21ης Δεκεμβρίου 2000
για τη θέσπιση λεπτομερών κανόνων εφαρμογής του κανονισμού (ΕΚ) αριθ. 104/2000 του Συμβουλίου όσον αφορά τη χορήγηση ενίσχυσης στην ιδιωτική αποθεματοποίηση για ορισμένα αλιευτικά προϊόντα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 104/2000 του Συμβουλίου, της 17ης Δεκεμβρίου 1999, για την κοινή οργάνωση αγοράς προϊόντων αλιείας και υδατοκαλλιέργειας(1) και ιδίως το άρθρο 25 παράγραφος 6,
Εκτιμώντας τα ακόλουθα:
(1) Ο κανονισμός (ΕΚ) αριθ. 104/2000, με τον οποίο καταργείται, από την 1η Ιανουαρίου 2001, ο κανονισμός (ΕΟΚ) αριθ. 3759/92 του Συμβουλίου(2), προβλέπει τη χορήγηση ενίσχυσης για ιδιωτική αποθεματοποίηση για τα προϊόντα που περιλαμβάνονται στο παράρτημα ΙΙ του κανονισμού (ΕΚ) αριθ. 104/2000 σε οργανώσεις παραγωγών. Οι κανόνες αυτοί διαφέρουν από το προηγούμενο σύστημα, που είχε εισαχθεί με τον κανονισμό (ΕΟΚ) αριθ. 3759/92 και τον κανονισμό (ΕΚ) αριθ. 1690/94 της Επιτροπής, της 12ης Ιουλίου 1994, για τον καθορισμό λεπτομερειών εφαρμογής του κανονισμού (ΕΟΚ) αριθ. 3759/92 του Συμβουλίου σχετικά με τη χορήγηση ενίσχυσης στην ιδιωτική αποθεματοποίηση για ορισμένα προϊόντα αλιείας(3), λόγω της εισαγωγής κοινοτικής τιμής πώλησης. Ο κανονισμός (ΕΚ) αριθ. 1690/94 θα πρέπει, ως εκ τούτου, να τροποποιηθεί προκειμένου να ληφθούν υπόψη οι αλλαγές αυτές.
(2) Οι οργανώσεις παραγωγών θα πρέπει να συμβάλουν στο κόστος που έχει σχέση με την εφαρμογή του καθεστώτος ενίσχυσης στην ιδιωτική αποθεματοποίηση και επομένως το ποσό της ενίσχυσης θα πρέπει να καθορίζεται με βάση το κόστος των ενεργειών αποθεματοποίησης, καθώς και τις χρηματοοικονομικές δαπάνες. Θα πρέπει να καθοριστούν οι τεχνικές δαπάνες με βάση το άμεσο κόστος που υπεισέρχεται στο πλαίσιο του μηχανισμού. Για να αποφευχθούν δυσβάστακτες απαιτήσεις πληροφόρησης από τον κλάδο και πολύπλοκοι υπολογισμοί ετησίως, το χρηματοοικονομικό κόστος θα πρέπει να αντιστοιχεί σε ποσό κατ' αποκοπή, που καθορίζεται σύμφωνα με το άρθρο 5 του κανονισμού (ΕΟΚ) αριθ. 1883/78 του Συμβουλίου, της 2ας Αυγούστου 1978, περί των γενικών κανόνων χρηματοδοτήσεως των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων(4), όπως τροποποιήθηκε τελευταία από τον κανονισμό (ΕΚ) αριθ. 1259/96(5).
(3) Προκειμένου να εξασφαλιστεί η ποιότητα και η διευκόλυνση της διάθεσης των προϊόντων στην αγορά, θα πρέπει να οριστούν οι απαιτήσεις επιλεξιμότητας για ενίσχυση στη δημόσια αποθεματοποίηση, καθώς και οι απαιτήσεις σχετικά με την αποθεματοποίηση και την επιστροφή στην αγορά των σχετικών προϊόντων.
(4) Προκειμένου να εξασφαλιστούν κανονικές συνθήκες ανταγωνισμού μεταξύ των οργανώσεων παραγωγών που χρησιμοποιούν το περιθώριο ανοχής, που αναφέρεται στον κανονισμό (ΕΚ) αριθ. 104/2000, είναι αναγκαίο να καθοριστούν οι κανόνες σχετικά με την εφαρμογή του, οι οποίοι συμβιβάζονται με τους άλλους μηχανισμούς παρέμβασης. Θα πρέπει, ως εκ τούτο, να εφαρμοσθούν οι σχετικές διατάξεις του κανονισμού (ΕΚ) αριθ. 2509/2000 της Επιτροπής, της 15ης Νοεμβρίου 2000, περί θεσπίσεως λεπτομερειών εφαρμογής του κανονισμού (ΕΚ) αριθ. 104/2000 του Συμβουλίου όσον αφορά τη χορήγηση οικονομικής αποζημίωσης για αποσύρσεις ορισμένων αλιευτικών προϊόντων(6).
(5) Οι λαμβάνοντες ενίσχυση θα πρέπει να τηρούν βιβλία αποθήκης για την αύξηση της αποτελεσματικότητας των ελέγχων και οφείλουν να γνωστοποιούν τις σχετικές πληροφορίες στα κράτη μέλη. Για τους σκοπούς ορθής διαχείρισης του μηχανισμού, θα πρέπει να αρκεί απαίτηση τήρησης βιβλίων αποθήκης κατά τη διάρκεια των κατώτατων περιόδων αποθεματοποίησης.
(6) Θα πρέπει να καθοριστεί η διαδικασία υποβολής αιτήσεων για την πληρωμή της ενίσχυσης στην ιδιωτική αποθεματοποίηση, καθώς και η διαδικασία για την χορήγηση προκαταβολών και το ποσό της σχετικής εγγύησης.
(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης προϊόντων αλιείας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Το επίπεδο της ενίσχυσης στην ιδιωτική αποθεματοποίηση καθορίζεται πριν από την έναρξη κάθε αλιευτικής περιόδου σύμφωνα με τη διαδικασία που ορίζεται στο άρθρο 38 παράγραφος 2 του κανονισμού (ΕΚ) αριθ. 104/2000.
Η ενίσχυση στην ιδιωτική αποθεματοποίηση καθορίζεται ανά βάρος μονάδας που εφαρμόζεται στο καθαρό βάρος των προϊόντων που περιλαμβάνονται στο παράρτημα ΙΙ του κανονισμού (ΕΚ) αριθ. 104/2000.
2. Το ποσό της ενίσχυσης υπολογίζεται με βάση τις πραγματικές τεχνικές δαπάνες και το χρηματοοικονομικό κόστος των εργασιών που είναι απαραίτητες για την αποθεματοποίηση των υπόψη προϊόντων που καταγράφηκαν στην Κοινότητα κατά τη διάρκεια της προηγούμενης αλιευτικής περιόδου.
3. Θεωρούνται τεχνικές δαπάνες τα ακόλουθα:
α) το ενεργειακό κόστος·
β) το εργατικό κόστος σχετικά με την αποθεματοποίηση και την έξοδο από την αποθεματοποίηση·
γ) το κόστος υλικών άμεσης συσκευασίας·
δ) το κόστος μεταφοράς από τον τόπο εκφόρτωσης στον τόπο αποθήκευσης.
4. Το χρηματοοικονομικό κόστος θα αντιστοιχεί σε κατ' αποκοπή ποσό 10 ευρώ ανά τόνο για το έτος 2001. Έπειτα, το κατ' αποκοπή ποσό αναπροσαρμόζεται κατ' έτος χρησιμοποιώντας το επιτόκιο που ορίζεται ετησίως σύμφωνα με το άρθρο 5 του κανονισμού (ΕΟΚ) αριθ. 1883/78.
5. Το επίπεδο της ενίσχυσης στην ιδιωτική αποθεματοποίηση που καθορίζεται για την σχετική αλιευτική περίοδο εφαρμόζεται σε προϊόντα που εισέρχονται στην αποθεματοποίηση κατά τη διάρκεια του εν λόγω έτους, άσχετα από τη λήξη της περιόδου αποθεματοποίησης.
Άρθρο 2
1. Προκειμένου να τύχουν ενίσχυσης στην ιδιωτική αποθεματοποίηση, η αποθεματοποίηση και επιστροφή των οικείων προϊόντων στην αγορά θα πληροί τους όρους που προβλέπονται στις παραγράφους 2 και 3.
2. Τα προϊόντα αποθεματοποιούνται για ελάχιστη περίοδο δεκαπέντε ημερών από την ημερομηνία εισόδου στην αποθεματοποίηση.
Τα προϊόντα διατηρούνται υπό συνθήκες που δεν προκαλούν αλλοίωση της ποιότητάς τους. Για το σκοπό αυτό, τα προϊόντα πρέπει να αποθεματοποιούνται σε κατάλληλες εγκαταστάσεις όπου η θερμοκρασία αποθεματοποίησης δεν υπερβαίνει τους μείον 18 °C, με την επιφύλαξη αυστηρότερων εθνικών απαιτήσεων ή εμπορικών προτύπων που εφαρμόζονται στα κράτη μέλη.
Τα προϊόντα αποθεματοποιούνται σε ομοιογενείς παρτίδες πέντε τόνων τουλάχιστον, ή ενός τόνου για τις γαρίδες της οικογένειας Penaeidae.
3. Τα προϊόντα επιστρέφονται στην αγορά σε παρτίδες που είναι ομοιογενείς όσον αφορά τα είδη και σύμφωνα με τις διατάξεις που ισχύουν σε κάθε κράτος μέλος για τη διάθεση στο εμπόριο προϊόντων για την ανθρώπινη κατανάλωση.
Άρθρο 3
Το άρθρο 2 παράγραφοι 1, 2 και 3, και το άρθρο 3 του κανονισμού (ΕΚ) αριθ. 2509/2000 εφαρμόζονται τηρουμένων των αναλογιών στις ρυθμίσεις ως προς την ενίσχυση στην ιδιωτική αποθεματοποίηση που προβλέπεται στο άρθρο 25 του κανονισμού (ΕΚ) αριθ. 104/2000.
Άρθρο 4
1. Τα κράτη μέλη εγκαθιδρύουν σύστημα παρακολούθησης για την εξασφάλιση της επιλεξιμότητας των προϊόντων για τα οποία εφαρμόστηκε η ενίσχυση στην ιδιωτική αποθεματοποίηση.
2. Για την ελάχιστη περίοδο αποθεματοποίησης, που αναφέρεται στο άρθρο 2 παράγραφος 2 πρώτο εδάφιο, οι οργανώσεις παραγωγών διασφαλίζουν ότι οι δικαιούχοι της ενίσχυσης τηρούν βιβλίο αποθήκης για κάθε κατηγορία των προϊόντων που εισέρχονται στην αποθεματοποίηση.
3. Η οργάνωση παραγωγών κοινοποιεί κάθε μήνα στο κράτος μέλος την ημερομηνία, τα είδη, την κατηγορία και την ποιότητα των προϊόντων που εισέρχονται στην αποθεματοποίηση.
Άρθρο 5
1. Η ενίσχυση στην ιδιωτική αποθεματοποίηση καταβάλλεται στην σχετική οργάνωση παραγωγών μόνον εφόσον η αρμόδια αρχή του οικείου κράτους μέλους διαπιστώσει ότι οι ποσότητες για τις οποίες εφαρμόστηκε η ενίσχυση δεν υπερβαίνουν τα όρια που καθορίζονται στο άρθρο 25 παράγραφος 4 του κανονισμού (ΕΚ) αριθ. 104/2000 και αποθεματοποιήθηκαν και επέστρεψαν στην αγορά σύμφωνα με τις απαιτήσεις που καθορίζονται στον παρόντα κανονισμό.
2. Οι αιτήσεις πληρωμής ιδιωτικής αποθεματοποίησης υποβάλλονται από την ενδιαφερόμενη οργάνωση παραγωγών στις αρμόδιες αρχές του κράτους μέλους εντός τεσσάρων μηνών μετά τη λήξη της οικείας αλιευτικής περιόδου.
3. Οι εθνικές αρχές καταβάλλουν την ενίσχυση στην ιδιωτική αποθεματοποίηση το αργότερο εντός τριών μηνών από την υποβολή της πλήρους αίτησης πληρωμής από την σχετική οργάνωση παραγωγών.
Άρθρο 6
Μετά από την αίτηση της σχετικής οργάνωσης παραγωγών, το κράτος μέλος χορηγεί μηνιαία προκαταβολή της οφειλόμενης ενίσχυσης στην ιδιωτική αποθεματοποίηση για τις ποσότητες για τις οποίες ζητήθηκε η ενίσχυση τον μήνα αυτό, υπό τον όρο ότι η οργάνωση παραγωγών έχει συστήσει εγγύηση ίση με το 105 % του ποσού της προκαταβολής.
Οι προκαταβολές υπολογίζονται σύμφωνα με τη μέθοδο που ορίζεται στο παράρτημα.
Άρθρο 7
Καταργείται ο κανονισμός της Επιτροπής (ΕΚ) αριθ. 1690/94.
Άρθρο 8
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 2001.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Δεκεμβρίου 2000.

Labels: 3
19
6